b'\n_START_ARTICLE_\nV\xc3\xa1gartunnelen\n_START_PARAGRAPH_\nV\xc3\xa1gartunnelen (f\xc3\xa6r\xc3\xb8sk: V\xc3\xa1gatunnilin) er en tunnel, der forbinder V\xc3\xa1gar med Streymoy under Vestmannasund og dermed T\xc3\xb3rshavn med V\xc3\xa1gar Lufthavn og var, indtil Nord\xc3\xb8tunnelen blev \xc3\xa5bnet, den l\xc3\xa6ngste tunnel p\xc3\xa5 F\xc3\xa6r\xc3\xb8erne._NEWLINE_Tunnelen erstatter f\xc3\xa6rgen fra Vestmanna til V\xc3\xa1gar, og der afkr\xc3\xa6ves vejafgift. Med et automatisk webkamera registreres det enkelte k\xc3\xb8ret\xc3\xb8j, og man kan selv v\xc3\xa6lge, om man vil have tilsendt et indbetalingskort eller betale p\xc3\xa5 den n\xc3\xa6rmeste tankstation. K\xc3\xb8rselstiden fra lufthavnen til T\xc3\xb3rshavn er med personbil ca. 45 minutter._NEWLINE_Tunnelbyggeriet er udf\xc3\xb8rt af entrepren\xc3\xb8rfirmaet NCC, og bygherre er det i 1999 stiftede aktieselskab "V\xc3\xa1gatunnilin pf". Byggeriet startede den 28. september 2000 p\xc3\xa5 Streymoy og den 27. september 2001 p\xc3\xa5 V\xc3\xa1gar. Den blev indviet den 10. december 2002 og kostede 240 millioner DKK, deraf har F\xc3\xa6r\xc3\xb8ernes Landsstyre betalt 160 millioner DKK._NEWLINE_Den 4,9 kilometer lange tunnel er 10 meter bred, vejbredden 7 meter, og vejen er tosporet med vigepladser for hver 500 meter. Det dybeste punkt er 105 meter under havoverfladen. Der blev spr\xc3\xa6ngt 327.000 kubikmeter basaltsten, som med lastvogne blev tranporteret til vejarbejde og etablering af en ny havn ved Kollafj\xc3\xb8r\xc3\xb0ur. Der er brugt 850 tons spr\xc3\xa6ngstof til spr\xc3\xa6ngningsarbejde og 1000 tons beton til t\xc3\xa6tning af l\xc3\xa6kager.'